Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од постапувајќи по Жалбата изјавена од Г. Н. – Р. од Скопје, поднесена против Решение на Јавното претпријатие за државни патишта, по предметот Барање за пристап до информации од јавен карактер, на 18.12.2023 година го донесе следното

 **Р Е Ш Е Н И Е**

1.Жалбата изјавена од Г. Н. – Р. од Скопје, поднесена против Решение на Јавното претпријатие за државни патишта бр.02-9505/8 од 24.11.2023 година, заведена во Агенцијата под бр. 08-396 на 07.12.2023 година, по предметот Барање за пристап до информации од јавен карактер **СЕ УВАЖУВА**.

2.**СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3. Решението на Имателот на информации бр.02-9505/8 од 24.11.2023 година **СЕ ПОНИШТУВА.**

4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Како што е наведено во Жалбата, Г. Н. – Р. од Скопје на 28.09.2023 година поднела Барање за пристап до информации од јавен карактер до Јавното претпријатие за државни патишта, со кое побарала преку емаил да и се достави фотокопија или електронски запис од следниотдокумент:

„Договор за изградба на автопатски делници од коридорите 8 и 10 д со конзорциумот „Бехтел и Енка“.“

Постапувајќи по ова Барање, Имателот на информации донел Решениебр.02-9505/2 од 17.10.2023 година, со кое се усвојува Барањето на Барателот.

Незадоволен од горенаведеното Решение, Барателот на информации на 25.10.2023 година поднесе Жалба до Агенцијата, заведено во Агенцијата под бр.08-396.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-396 од 06.11.2023 година со кое истата ЈА УВАЖИ, оспореното Решениего поништии предметот го врати на повторно постапување пред првостепениот орган, со укажувања и смерници за негово натамошно постапување.

Постапувајќи по наведеното Решение на Агенцијата, Имателот на информации донел Решение бр.02-9505/8 од 24.11.2023 година, со кое Барањето на Барателот го одбива, со образложение дека, по спроведениот Тест на штетност утврдил дека „...Заштитениот интерес е неспорно утврден врз основа на член 1 од Законот за утврдување на јавен интерес и номинирање на стратешки партнер за имплементација на проектот за изградба на инфраструктурниот коридор 8..и коридор 10 д.... како проекти од национален интерес и се номинира стратешки партнер за реализација на проектите со цел да се постигне одржлив и безбеден развој на регионалното поврзување на Република Северна Македонија...Информацијата која е предмет на барањето не потпаѓа по ниеден од исклучоците согласно Законот за слободен пристап до информациите од јавен карактер...Откривањето на бараната информација може да го доведе во прашање извршувањето на договорот, а со тоа и реализација на стратешки интерес за државата....Не е можен делумен пристап. Преовладува заштитен интерес над јавниот интерес.“

Незадоволен од наведеното Решение на Имателот на информации, Барателот на информации на 07.12.2023 година поднесе Жалба до Агенцијата, заведена во Агенцијата под бр.08-396, во која потенцира: „...членот 1 на цитираниот закон, всуштност, содржи само општи одредби и во него не се говори за заштитен интерес. Се споменува само национален интерес, повторно, како општа одредба....од целата аргументација на Имателот, се согласуваме само со ставот дека бараната информација не е исклучок согласно член 6 од ЗСПИЈК. Бидејќи не станува збор за исклучок, а во суштина се бара договор за јавна набавка на изградба на јавна инфраструктура, бараме Агенцијата да го задолжи Имателот да ја даде бараната информација“.

Агенцијата, со електронски допис бр.08-396 од 07.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 15.12.2023 година до Агенцијата преку пошта достави Одговор на жалба бр.02-9505/10 од 13.12.2023 година. Во Одговорот е наведено: „Во меѓувреме од странана стручните служби спроведен е Тест на штетност од кој неспорно произлегува дека преовладува заштитен интерес над јавниот интерес. Штетата што би се нанесла на заштитената цел ќе биде поголема од јавниот интерес доколку се открие информацијата, односно во конкретниот случај, откривањето на информацијата може да го доведе во прашање спроведувањето и извршувањето на договорот....во глава II Стратешка и национална важност, став 4 од Законот за утврдување на јавен интерес и номинирање на стратешки за имплементација на проектот за изградба на инфраструктурниот коридор 8.... и 10 д...стои дека „овој закон ќе се применува како посебен закон со кој се исклучува примената на други закони во целост или делумно“ со што цениме дека доколку се постапи по барањето на барателот за пристап до договорот ќе се загрози стратешката и националната важност на проектот“.

Агенцијата за заштита на правото на слободен пристап до информациите од јавен карактер,по разгледувањето на Жалбата и расположливите списи во врска со предметот, утврди дека Имателот на информации се впуштил во постапка по Барањето за пристап до информации од јавен карактер, но целосно не постапил согласно одредбите од Законот за слободен пристап до информации од јавен карактер.

Што се однесува до тврдењата на Имателот на информација со оспореното Решение бр.02-9505/8 од 24.11.2023 година и спроведениот Тест на штеност бр.02-9505/4 од 31.10.2023 година, дека согласно Законот за утврдување на јавен интерес и номинирање на стратешки партнер за имплементација на пректот за изградба на инфраструктурниот коридор 8...и 19, бараната информација претставува проект од национален интерес, дека со овој закон се утврдува јавниот интерес за целата експопријација на недвижен имот, дека информацијата која е предмет на барањето не потпаѓа под ниеден од исклучоците согласно Законот за слободен пристап до информации од јавен карактер, не е можен делумен пристап..., Агенцијата на Имателот на информации му обрнува внимание на следното:

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал **или со која располага** имателот на информацијата согласно со неговите надлежности“, а согласно член 10 став 1, алинеја 1, 18 и 22 од истиот Закон, Имателот е должен да ја информира јавноста со објавување на податоци од негова надлежност, како и целокупната документација за јавните набавки, за концесиите и за договорите за јавно-приватно партнерство. Во конкретниот случај, неспорен е фактот дека **Имателот располагал со бараните информации**, но неосновано не ги направил достапни за јавноста.

Агенцијата, по консултирање на Законот за утврдување на јавен интерес и номинирање на стратешки за имплементација на проектот за изградба на инфраструктурниот коридор 8.... и 10, констатира дека овој Закон содржи општи одредби, каде се спомнуваат националниот интерес и јавниот интерес, но со ниту една одредба не е предвидена било каква заштита на интересот или ограничување на достапноста на документот/договорот до граѓаните

Во случајов, не станува збор за исклучок од слободниот пристап до информации од јавен карактер, туку за должност за информирање на јавноста за работењето на Имателот на информации, односно за побарани документи кои произлегуваат од организацијата, трошоците на работењето и начинот на користење на јавните добра.

Исто така, јавниот карактер на бараните информации се огледува и во фактот дека побарана информација се однесува накористење на средства од Буџетот на Република Северна Македонија, кој се финансира со средства од граѓаните на Република Северна Македонија.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за Жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |